text: Red Barnet om Horsens-sag: Det har ikke været kønt
  26 marts 2015 kl. 21.47
  Selvom organisationen Red Barnet er glade for, at der er faldet dom i vanrøgtsagen i Horsens, så er de meget kritiske overfor, at det har taget tre år at få en afslutning på sagen.
  - Det har ikke været kønt.
  Sådan lyder den kontante melding fra psykolog hos Red Barnet, Kuno Sørensen, efter der torsdag er afsagt dom i en spektakulær sag om vanrøgt og misbrug i Horsens.
  For tre år siden betroede den ene datter i familien sig til en lærer og fortalte, at hjemmet var præget af vold og vanrøgt. Først nu, efter tre år, er dommen i sagen afsagt: fængselsstraffe til både faderen og moderen.
  - At efterforskningen har taget tre år er helt forkert. Tre år er alt for længe, specielt i et barns liv. Så det er meget kritisabelt, siger Kuno Sørensen til TV SYD.
  Han kritiserer også, at fire af forældrenes seks børn i starten af sagen blev tvangsfjernet akut, men tre af dem bare et halvt år senere blev sendt hjem igen. Det fjerde barn blev frivilligt anbragt i en plejefamilie.
  - Børnene i denne sag er blevet en slags svingdørsbørn. Det er så børnefjendsk, som det kan blive, siger psykologen.
  